钦定古今图书集成/理学汇编/字学典/第086卷 > 《张彦远法书要录》 > 《徐浩论书》
## 钦定古今图书集成/理学汇编/字学典/第086卷 > 《张彦远法书要录》 > 《徐浩论书》

周官内史，教国子六书，书之源流，其来尚矣。程邈变
隶体，邯郸传楷法，事则朴略，未有功能。厥后锺善真
书，张称草圣，右军行法，小令破体，皆一时之妙，近古
萧永、欧、虞，颇传笔势。褚、薛已降，自郐不讥矣。然人谓
虞得其筋，褚得其肉，欧得其骨，当矣。夫鹰隼乏彩而
翰飞戾天，骨劲而气猛也；翚翟备色而翱翔百步，肉丰而力沈也。若藻耀而高翔，书之凤凰矣，欧、虞为鹰
隼，褚、薛为翚翟焉。欧阳率更云：“萧书出于章草。”颇为
知言。然欧阳飞白，旷古无比。浩自言：余年在龆龀，便
工翰墨，力不可强，勤而愈拙。区区碑石之间，矻矻几
案之上，亦古人所耻，吾岂忘情耶？德成而上，艺成而
下，则殷鉴不远，何学书为，必以一时风流，千里面目，
斯亦愈于博奕亚于文章矣。初学之际，宜先筋骨。筋
骨不立，肉何所附？用笔之势，特须藏锋。锋若不藏，字
则有病，病且未去，能何有焉？“字不欲疏，亦不欲密；亦
不欲大，亦不欲小；小长令大，大蹙令小；疏肥令密，密
瘦令疏”，斯其大经矣。“笔不欲捷，亦不欲徐，亦不欲平，
亦不欲侧；侧竖令平”，平竣使侧，捷则须安，徐则须利，
如此则其大较矣。张伯英临池学书，池水尽黑，永师
登楼，不下四十馀年。张公精熟，号为“草圣。”永师拘滞，
终著能名。以此而言，非一朝一夕所能尽美。俗云：“书
无百日工。”盖悠悠之谈也。宜白首攻之，岂可百日乎。